Priekšlikums PADOMES LĒMUMS, ar ko pagarina to atbilstošo pasākumu piemērošanas laikposmu, kuri noteikti attiecībā uz Gvinejas Republiku Lēmumā 2011/465/ES, un ar ko groza minēto lēmumu /* COM/2013/0440 final - 2013/0209 (NLE) */





PASKAIDROJUMA RAKSTS Eiropas Savienības Padome 2011. gada jūlijā atviegloja atbilstošos pasākumus, kas noteikti attiecībā uz Gvineju, atzīstot progresu, kas sasniegts, lai atjaunotu konstitucionālo kārtību, pēc tam, kad demokrātisku vēlēšanu rezultātā Gvinejas Republikas prezidenta amatā tika apstiprināts Alpha Condé. Padome tomēr atgādināja, ka pārejas process noslēgsies tikai tad, kad būs notikušas brīvas un pārredzamas parlamenta vēlēšanas – pēdējais atsauces punkts pilnīgai sadarbības atsākšanai ar Gvineju saskaņā ar 10. Eiropas attīstības fondu (EAF) (Lēmums 2011/465/ES). Padomes Lēmuma 2011/465/ES, kas pagarināts ar Padomes Lēmumu 2012/404/ES, darbības termiņš beidzas 2013. gada 19. jūlijā. Minētajā lēmumā paredzēti divi atsauces punkti: 1) sīki izstrādāta grafika pieņemšana attiecībā uz parlamenta vēlēšanu norisi līdz 2012. gada beigām; 2) brīvu un pārredzamu parlamenta vēlēšanu norise. Pēc tam, kad neatkarīgā Gvinejas valsts vēlēšanu komiteja pieņēma un iesniedza grafiku attiecībā uz vēlēšanām, kas norisināsies 2013. gada maijā, ES Padome uzskatīja, ka pirmais atsauces punkts ir sasniegts. Tāpēc 2012. gada 21. decembrī Briselē tika parakstīts 10. EAF Valsts stratēģijas dokuments un Nacionālā indikatīvā programma (DSP/PIN). 2013. gada 13. aprīlī ar prezidenta dekrētu tika noteikts parlamenta vēlēšanu norises datums 2013. gada 30. jūnijā. Ņemot vērā jau notikušo aizkavēšanos vēlēšanu grafika izpildē un spēcīgu politisko spriedzi saistībā ar vēlēšanu norisi paredzētajā datumā un ņemot vērā paredzētos nosacījumus, ir nepieciešams pagarināt Padomes Lēmuma 2011/465/ES darbības termiņu par vienu gadu un parlamenta vēlēšanu norises termiņu – līdz 2013. gada oktobra beigām. Ja vēlēšanas norisināsies pēc minētā datuma, ES nevarēs pildīt savas saistības parakstīt lēmumus par finansējumu attiecībā uz 10. EAF atlikušajiem projektiem/programmām, jo Padomes Lēmumā 1/2006 2013. gada 31. decembris noteikts kā saistību izpildes galīgais termiņš attiecībā uz 10. EAF fondiem ("sunset clause"). 2013/0209 (NLE) Priekšlikums PADOMES LĒMUMS, ar ko pagarina to atbilstošo pasākumu piemērošanas laikposmu, kuri noteikti attiecībā uz Gvinejas Republiku Lēmumā 2011/465/ES, un ar ko groza minēto lēmumu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[1] un kurā jaunākie grozījumi izdarīti Vagadugu 2010. gada 22. jūnijā[2] ("ĀKK un ES Partnerattiecību nolīgums"), un jo īpaši tā 96. pantu, ņemot vērā Iekšējo nolīgumu starp dalībvalstu valdību pārstāvjiem Padomes sanāksmē par pasākumiem, kas jāveic, un procedūrām, kas jāievēro, lai īstenotu ĀKK un EK partnerattiecību nolīgumu[3], un jo īpaši tā 3. pantu, ņemot vērā Eiropas Komisijas priekšlikumu, tā kā: (1) Ar Padomes 2011. gada 18. jūlija Lēmumu 2011/465/ES tiek noteikti atbilstošie pasākumi attiecībā uz Gvineju saskaņā ar ĀKK un ES Partnerattiecību nolīguma 96. panta 2. punkta c) apakšpunktu. (2) Lēmums 2011/465/ES, kas pagarināts un grozīts ar Padomes Lēmumu 2012/404/ES, nosaka divus atsauces punktus attiecībā uz sadarbības atsākšanu ar Gvinejas Republiku, proti – detalizētu grafiku, ko izstrādājušas un pieņēmusas kompetentās iestādes, parlamenta vēlēšanu norisei līdz 2012. gada beigām un brīvu un pārredzamu parlamenta vēlēšanu norisi. (3) Pēc tam, kad neatkarīgas valsts vēlēšanu komisijas priekšsēdētājs iesniedza detalizētu grafiku attiecībā uz parlamenta vēlēšanu norisi 2013. gada 12. maijā, ES Padome uzskatīja, ka pirmais atsauces punkts ir sasniegts. (4) 2013. gada 13. aprīlī ar prezidenta dekrētu tika noteikts parlamenta vēlēšanu norises datums 2013. gada 30. jūnijā. Oficiālais termiņš Gvinejas Augstākās tiesas publikācijai attiecībā uz galīgajiem vēlēšanu rezultātiem ir noteikts vēlāk nekā 2013. gada 19. jūlijā, kad beidzas spēkā esošā lēmuma darbības termiņš. (5) Tāpēc ir nepieciešams pagarināt Lēmumā 2011/465/ES noteikto atbilstošo pasākumu piemērošanas laikposmu un pagarināt minētajos pasākumos noteikto termiņu brīvu un pārredzamu parlamenta vēlēšanu norisei Gvinejas Republikā līdz 2013. gada oktobra beigām, IR PIEŅĒMUSI ŠO LĒMUMU. 1. pants Lēmuma 2011/465/ES, kas pagarināts un grozīts ar Lēmumu 2012/404/ES, darbības termiņš ir pagarināts par papildu 12 mēnešiem. Šajā nolūkā Lēmuma 2011/465/ES 3. pantā datumu "2013. gada 19. jūlijam" aizstāj ar datumu "2014. gada 19. jūlijam". 2. pants Brīvu un pārredzamu parlamenta vēlēšanu, ko apņēmusies sarīkot Gvinejas Republika, norises termiņu, kas noteikts atbilstošajos pasākumos un precizēts Lēmuma 2011/465/ES pielikumā, pagarina līdz 2013. gada 31. oktobrim. 3. pants Šis lēmums stājas spēkā tā pieņemšanas dienā. Lēmumu publicē Eiropas Savienības Oficiālajā Vēstnesī. Briselē, Padomes vārdā – priekšsēdētājs [1] OV L 317, 15.12.2000., 3. lpp. [2] OV L 287, 4.11.2010., 3. lpp. [3] OV L 317, 15.12.2000., 376. lpp., grozījumi izdarīti ar OV L 247, 9.9.2006., 48. lpp.